Amerika dodijelila paket ekonomske pomoći Ukrajini u vrijednosti od jedne milijarde dolara
Drzavni sekretar Kerry je rekao da ako Rusija ne odabere da smiri situaciju putem diplomatskih sredstava, Sjedinjene države i njihovi saveznici neće imati izbora nego da politički i ekonomski izoliraju Rusiju.
Državni sekretar John Kerry je pozvao na diplomatsko rješenje ukrajinske krize, ujedno uputivši oštre kritike Rusiji radi slanja ruskih snaga na Krim, i uplitanja u unutrašnje pioslove Ukrajine. Sekretar Kerry je govorio danas u Kijevu nakon sastanaka s najvišim zvaničnicima nove ukrajinske vlade. Kerry je prethodno posjetio memorijal posvećen poginulim prosvjednicima i pohvalio ukrajinski narod za mirne demonstracije, dodajući da je bivša vlada u Kijevu odabrala provokacije i nasilje kao odgovor. Kerry je osudio Rusiju jer je stala iza svrgnute ukrajinske vlade, i rekao da Moskva želi da ljudi vjeruju da je sadašnja vlada u Kijevu nezakonita. Zapadne sile ne žele konfrontaciju, kazao je američki državni sekretar, i pozvao Rusiju da spor prenese na medjunarodne forume, kao što su Ujedinjene nacije. On je rekao da, ako Rusija ne odabere da smiri situaciju putem diplomatskih sredstava, Sjedinjene države i njihovi saveznici neće imati izbora nego da politički i ekonomski izoliraju Rusiju. Ruski predsjednik Vladimir Putin je prethodno rekao da je njegova zemlja spremna da upotrijebi sve opcije kako bi zaštitila Ruse koji žive u Ukrajini, dodajući kako se nada da neće morati upotrijebiti silu. U Washingtonu je predsjednik Obama objavio paket trenutačne ekonomske pomoći za Ukrajinu u vrijednosti od jedne milijarde dolara. Predsjednik Obama je takodjer izjavio da njegova administracija vjeruje da je jedan suveren, neovisan narod u stanju da sam donosi odluke o svom vlastitom životu. Obama je kritizirao vojnu akciju Rusije, rekavši kako medjunarodna zajednica smatra da je Moskva prekršila medjunarodni zakon. Ja znam da predsjednik Putin ima svoje advokate koji na svoj način tumače situaciju, ali to ne može nikoga prevariti, rekao je Obama i dodao da, iako Rusija ima legitimne interese o tome šta se dogadja u susjednoj državi, to joj ne daje pravo da koristi silu da bi utjecala na situaciju u toj državi.